Laghi do Gorzente
I Laghi do Gorzente (Lago Bruno, Lago Lungo, e Lago da Badanna) son trei baçin artifiçiæ scituæ in te l' entrotæra zeneize, ao confin fra o territoio comunâ de Campomon e o Piemonte. Piggen o nomme da o Gorzente, o corso d'ægua che sciorte a valle, che confluindo in ta Piota, poi in te l' Orba, a Bormida e o Tanaro o se riversa in to Po. Complescivamente gh'han unna capaçitæ de 12.000.000 de metri cübbi d' ægua. Realizzæ pe o rifornimento idrico da çittæ de Zena, son döviæ anche pe scopi idroelettrici: a corrente a vegne ottegnüa da unna centrale ch'a se tröva in ta frasion de Gallaneo (Campomon). Finna ai anni '80 do Növeçento i laghi ean anche colleghæ a Gallaneo da unna teleferica (oua smantellä). In ta fauna ittica de questi laghi se segnala o scaggion, a trota, a carpa. O paesaggio çircostante i laghi o l' è notevolmente cangiou doppo a costrusion de dighe anche da o punto de vista da vegetazion, essendo stæto effetuou notevoli rimboschimenti de conifere pe prevegnî l' interramento di laghi.
Lago Bruno (o de Lavesse)[modìfica | modìfica wikitèsto]
O Lago Bruno o se tröva a 646 metri in sce o livello do mä, a valle di atri dui invaxi. O l' è stæto o primmo di trei laghi a esse realizzou, tra o 1880 e o 1883. In anni succescivi l' è stæto aumentou a sö capiensa arsando a diga. Poco a Ovest da diga prinçipä se tröva unna diga segondaia ciü piccinna, sormontä dae opere de scarego de superfiçie. Due gallerie convoglien in te questo lago l'ægua de diversci riæ esterni ao sö baçin imbrifero.
Lago Lungo[modìfica | modìfica wikitèsto]
Appenna impio o Lago Bruno, in te l' autünno 1883 s' è ascistio a di notevoli trasüamenti in ta diga, che han fæto temme pe a sö tegnüa. S'è deciso anche pe questo motivo de realizzä un atro lago: o Lungo, scituou sübito a monte do Bruno, ch'o l' ha avüo perciò all' inizio anche unna funsion de següessa, diminuindo l' afflüsso d' ægua in to baçin a valle. O Lago Lungo o se tröva a 684 metri s.l.m. Immissaio prinçipä de questo lago a l' è a Gea do Lischeo.
Lago da Badanna[modìfica | modìfica wikitèsto]
Realizzou fra o 1906 e o 1912, o Lago da Badanna o l'è quello ch'o se tröva a unna quota ciü erta (717 m s.l.m.). O l' è scituou completamente in territoio piemonteise. Attualmente o baçin de questo lago o se presenta vöô; no se sa ancun quande vegniä realizzoô i travaggi, neçessaî ä diga pe esse missa in següezza.
I Laghi da Lavagninna[modìfica | modìfica wikitèsto]
Diversci chilometri a valle da diga do Lago Bruno, lungo o corso do Gorzente, se tröva atri dui laghi, diti da Lavagninna, che son stæti costruî doppo e proteste che s'ea avüo in ta valle dell' Orba. In seguito a-a realizzasion di Laghi do Gorzente e comünitæ da zona a valle s' ean sentie, defæti, privæ de risorse idriche. A Societæ Anonima De Ferrari-Galliera, che a l' aveiva a gestion di laghi do Gorzente, a l' ha perciò realizzou i dui laghi da Lavagnina a titolo de compensazion. Attualmente o primmo de questi o l' è squæxi do tütto interrou dai sedimenti portæ da o Gorzente, mentre quello ciü a valle o l' alimenta un acquedotto e o serve a scopi idroelettrici ascì.
lij_Latn lij_Latn srd_Latn lij_Latn ita_Latn lij_Latn srd_Latn lij_Latn srd_Latn lij_Latn